Vierjarige kom met takbokkie-vriend huis toe | Maroela Media
Vierjarige kom met takbokkie-vriend huis toe
Foto: Stephanie Brown/Facebook
Sosiale media koer oor 'n vierjarige wat vriende gemaak het met 'n takbokkie toe hy buite gespeel het.
Stephanie Brown was verras toe haar seun Dominic op die voorstoep met die lammertjie opgedaag het. Die gesin was met vakansie by Massanutten-oord in Virginië in die VSA toe Dominic buite gaan speel en met die takbokkie teruggekeer het, berig Fox 40.
Stephanie het gesê sy was verlede Dinsdag besig om kos uit die yskas te pak toe sy Dominic se voetstappe gehoor het. Toe sy omdraai, het haar seun en die takboklammertjie op die voorstoep gestaan.
"Ek het hom en die takbokkie langs mekaar gesien. Ek was baie verbaas! Ek het vir 'n oomblik gevries want ek het glad nie geweet wat om te doen nie," het sy aan WBTV gesê.
Sy het vinnig haar selfoon uitgehaal en 'n foto van die twee geneem wat sy later op Facebook gedeel het.
Die foto is reeds meer as 41 000 keer gedeel en het duisende kommentare uitgelok. "Dit lyk of hulle albei dink dit is 'n alledaagse gebeurtenis, dis baie kosbaar!" het een persoon geskryf. "Dis die oulikste ding ooit!" het 'n ander laat weet.
Stephanie sê Dominic wou saam met die bokkie in die huis in kom om pap te eet, maar sy het hom gevra "om saam met sy nuwe vriend terug te stap in die woud in sodat sy mamma hom kan vind".
Dominic het in 'n onderhoud met ABC 8News gesê hy het die bokkie "Flash" genoem, na een van sy gunsteling-superhelde.